text: Tre dømt for fremstilling af kanonslag
  15 februar 2011 kl. 11.22
  Tre mænd er ved retten i Esbjerg idømt længere fængselsstraffe for fremstilling af ulovlige kanonslag.
  To af mændene blev idømt 1 år og 8 måneders fængsel, og samtidig frakendt retten til at have med fyrværkeri at gøre i tre år. 
  Den tredje blev idømt to års fængsel. Han blev tillige dømt for at have forsøgt at bestikke de politifolk, der anholdt ham. Alle tre ankede dommen.
  Sagen startede, da politiet efter et anonymt tip ransagede en landbrugsejendom ved Rødding den 9. september 2010. Her fandt politiet knap 200.000 kanonslag og materialer og produktionsanlæg til produktion af flere kanonslag.
  